b'\n_START_ARTICLE_\nFranc Mina\xc5\x99ik\n_START_SECTION_\n\xc5\xa0tudij in delo\n_START_PARAGRAPH_\nRodil se je v steklarskem naselju Gla\xc5\xbeuta na Smolniku pri Ru\xc5\xa1ah, kjer je bil njegov o\xc4\x8de ravnatelj steklarne. Osnovno \xc5\xa1olo je obiskoval v Ru\xc5\xa1ah (1892\xe2\x80\x931898), gimnazijo pa v Mariboru in v M\xc3\xb6dlingu pri Dunaju. Farmacevtsko prakso je opravil na \xc4\x8ce\xc5\xa1kem (Chodov pri Karlovih Varih), \xc5\xa1tudij farmacije pa nadaljeval v Gradcu, kjer je leta 1909 postal magister farmacije._NEWLINE_Zaposlil se je kot lekarni\xc5\xa1ki asistent v Gradcu, po odslu\xc5\xbeenju voja\xc5\xa1kega roka pa je leta 1916 za\xc4\x8del voditi lekarno na Bledu, ki jo je po lastnikovi smrti odkupil (1920). Leta 1927 se je vrnil v Maribor, kjer je kupil Mestno lekarno pri orlu na Glavnem trgu in jo uspe\xc5\xa1no vodil vse do 1949, nato se je zaposlil v Lekarni center na Gosposki ulici.\n_START_SECTION_\nZgodovina farmacije\n_START_PARAGRAPH_\nMina\xc5\x99ik se je poleg lekarni\xc5\xa1kega dela ukvarjal predvsem z raziskovanjem in zgodovino farmacije in velja za pionirja zgodovine farmacije pri nas. Svoje zapise je redno objavljal v razli\xc4\x8dnih strokovnih in znanstvenih revijah doma in na tujem (Pharmazeutische Post, Pharmazeutische Monatshefte, Vjesnik ljekarnika, Farmaceutski vjesnik, Glas apotekarstva idr.), objavil pa je tudi nekaj samostojnih publikacij. Redno je predaval na doma\xc4\x8dih in mednarodnih farmacevtskih kongresih, od leta 1955 pa je predaval zgodovino farmacije na farmacevtskem oddelku Univerze v Ljubljani._NEWLINE_Aktivno je sodeloval pri Zgodovinskem dru\xc5\xa1tvu v Mariboru, pri dru\xc5\xa1tvu \xc5\xa0ola in dom in Rde\xc4\x8dem kri\xc5\xbeu. Bil je med ustanovitelji Mednarodnega dru\xc5\xa1tva za zgodovino farmacije in \xc4\x8dlan Mednarodne akademije za zgodovino farmacije. Bil je tudi tajnik Lekarnarske zadruge, v kateri so skrbeli za dru\xc5\xbeine pokojnih lekarnarjev._NEWLINE_Zbiral je predmete za muzejsko zbirko, raziskovalno se je ukvarjal s praslovanskimi sve\xc4\x8deniki, strupi, mazili, amuleti, s srednjeve\xc5\xa1kimi zdravili, z alkimijo, s starimi javnimi lekarnami idr. Po njegovi zaslugi danes v Pokrajinskem muzeju Maribor stoji stalna lekarni\xc5\xa1ka zbirka._NEWLINE_Bil je dobitnik Schelenzove plakete, najvi\xc5\xa1jega priznanja, ki ga lahko prejme zgodovinar farmacije, prejemnik reda zaslug za narod in zlate zvezde, Winklerjevo plakete Mednarodnega dru\xc5\xa1tva za zgodovino in odlikovanja Lauri di palatino iz univerze v Pisi. Univerza v Ljubljani ga je imenovala za izrednega profesorja zgodovine medicine, nem\xc5\xa1ko dru\xc5\xa1tvo za zgodovino farmacije pa ga je posthumno odlikovalo s Ferchlovo medaljo.\n_START_SECTION_\nSmrt\n_START_PARAGRAPH_\nUmrl je 9. junija 1972 v Mariboru in je pokopan v Lenartu. Po njem sta poimenovani ulici v Mariboru in Ru\xc5\xa1ah ter Mina\xc5\x99ikova odli\xc4\x8dja, priznanja, ki jih podeljuje Slovensko farmacevtsko dru\xc5\xa1tvo.'